b'\n_START_ARTICLE_\nInfernul lui Dante\n_START_SECTION_\nPrezentare\n_START_PARAGRAPH_\nFilmul este \xc3\xaemp\xc4\x83r\xc8\x9bit \xc3\xaen mai multe p\xc4\x83r\xc8\x9bi. Fiecare capitol are stiluri variate de anima\xc8\x9bie, \xc3\xaen care Dante apare cu tr\xc4\x83s\xc4\x83turi diferite, cum ar fi lungimea p\xc4\x83rului, propor\xc8\x9biile corpului sau armura._NEWLINE_Filmul \xc3\xaencepe cu \xc3\xaentoarcerea lui Dante din Cruciada a treia (1189\xe2\x80\x931192). Cu vocea sa interioar\xc4\x83, el descrie p\xc4\x83durile ca fiind sumbre \xc8\x99i aproape mai rele dec\xc3\xa2t moartea. El vede pe cineva care \xc3\xael urm\xc4\x83re\xc8\x99te, dar de fiecare dat\xc4\x83 c\xc3\xa2nd \xc3\xaencearc\xc4\x83 s\xc4\x83 se apropie, urm\xc4\x83ritorul s\xc4\x83u dispare. C\xc3\xa2nd ajunge acas\xc4\x83, \xc3\xae\xc8\x99i g\xc4\x83se\xc8\x99te slujitorii uci\xc8\x99i, tat\xc4\x83l s\xc4\x83u mort \xc8\x99i logodnica sa iubit\xc4\x83, c\xc4\x83zut\xc4\x83 la p\xc4\x83m\xc3\xa2nt, \xc3\xaenjunghiat\xc4\x83 mortal \xc3\xaen stomac. Pe m\xc4\x83sur\xc4\x83 ce moare, ea se transform\xc4\x83 \xc3\xaentr-un spirit \xc8\x99i \xc3\xaencepe s\xc4\x83 urce spre rai. Cu toate acestea, deghizat ca o umbr\xc4\x83, Lucifer o prinde pe Beatrice din cer \xc8\x99i o t\xc3\xa2r\xc4\x83\xc8\x99te spre por\xc8\x9bile iadului._NEWLINE_Dante \xc3\xaei urm\xc4\x83re\xc8\x99te prin p\xc4\x83dure, dar se opre\xc8\x99te c\xc3\xa2nd se \xc3\xaenchide portalul prin care Lucifer cu Beatrice au p\xc4\x83truns \xc3\xaen iad. Dante este atacat de o mul\xc8\x9bime de creaturi \xc8\x99i \xc3\xaencepe o lupt\xc4\x83. Dup\xc4\x83 ce le m\xc4\x83cel\xc4\x83re\xc8\x99te, este prins de o creatur\xc4\x83 de sub p\xc4\x83m\xc3\xa2nt cu numeroase bra\xc8\x9be ca ni\xc8\x99te \xc8\x99erpi care \xc3\xael ridic\xc4\x83 \xc3\xaen aer. Bra\xc8\x9bele \xc3\xaei deseneaz\xc4\x83 o cruce ro\xc8\x99ie pe piept \xc8\x99i mai multe desene cu cele mai mari p\xc4\x83cate ale vie\xc8\x9bii sale. Poetul Virgil apare \xc8\x99i se ofer\xc4\x83 s\xc4\x83-i fie c\xc4\x83l\xc4\x83uz\xc4\x83 prin iad. Dup\xc4\x83 ce Dante se roag\xc4\x83, este \xc3\xaen stare s\xc4\x83 deschid\xc4\x83 por\xc8\x9bile \xc8\x99i s\xc4\x83 intre \xc3\xaen iad \xc3\xaen c\xc4\x83utarea iubitei sale, Beatrice._NEWLINE_Imediat dup\xc4\x83 sosirea lor \xc3\xaen iad, Dante \xc8\x99i Virgil se urc\xc4\x83 pe o luntre demonic\xc4\x83 uria\xc8\x99\xc4\x83 care este \xc3\xaensu\xc8\x99i Charon pentru a trece r\xc3\xa2ul Acheron c\xc4\x83tre primul cerc al iadului. Charon ordon\xc4\x83 demonilor s\xc4\x83-l atace pe Dante, deoarece nu este permis\xc4\x83 intrarea celor vii \xc3\xaen iad. Dante se lupt\xc4\x83 cu ei, dar \xc3\xae\xc8\x99i pierde sabia \xc8\x99i ia o coas\xc4\x83 de la unul din draci. Apoi, \xc3\xael ucide pe Charon, lovindu-l cu coasa \xc3\xaen cap._NEWLINE_Virgil \xc8\x99i Dante ajung \xc3\xaen primul cerc al iadului, Limbo, unde se afl\xc4\x83 p\xc4\x83g\xc3\xa2nii cu virtu\xc8\x9bi \xc8\x99i bebelu\xc8\x99ii neboteza\xc8\x9bi. Aici Dante afl\xc4\x83 c\xc4\x83 Beatrice era \xc3\xaens\xc4\x83rcinat\xc4\x83 cu copilul s\xc4\x83u atunci c\xc3\xa2nd a plecat \xc3\xaen Crucuiad\xc4\x83, dar a avortat dup\xc4\x83 cinci luni. Nu are timp s\xc4\x83-l jeleasc\xc4\x83, deoarece  este atacat de copii demonici. Dante \xc8\x99i Virgil scap\xc4\x83 de ace\xc8\x99tia intr\xc3\xa2nd \xc3\xaentr-o cl\xc4\x83dire mare. Aici p\xc4\x83trund \xc3\xaentr-o sal\xc4\x83 unde se afl\xc4\x83 mari conduc\xc4\x83tori, filozofi \xc8\x99i g\xc3\xa2nditori ca Aristotel, Platon, Socrate \xc8\x99i sultanul Saladin, cu ale c\xc4\x83rui trupe Dante se luptase \xc3\xaen timpul cruciadei sale. Ei merg mai departe \xc8\x99i \xc3\xael \xc3\xaent\xc3\xa2lnesc \xc3\xaen cele din urm\xc4\x83 pe regele Minos, a c\xc4\x83rui sarcin\xc4\x83 este de a judeca toate sufletele \xc8\x99i de a le trimite \xc3\xaen cercul lor corespunz\xc4\x83tor al Iadului cu ajutorul unei uria\xc8\x99e ro\xc8\x9bi din lemn. C\xc3\xa2nd refuz\xc4\x83 accesul lui Dante, \xc3\xaencepe o lupt\xc4\x83. Dante \xc3\xael ucide pe Minos l\xc4\x83s\xc3\xa2ndu-l mort pe roata lui de judecat\xc4\x83. \xc3\x8entre timp, Lucifer a torturat-o pe Beatrice ucig\xc3\xa2nd-o cu foc \xc8\x99i \xc3\xaenviind-o, \xc3\xaen\xc8\x99el\xc3\xa2nd-o la nesf\xc3\xa2r\xc8\x99it cu speran\xc8\x9ba salv\xc4\x83rii. El o chinuie cu ideea c\xc4\x83 Dante nu \xc8\x99i-a respectat niciodat\xc4\x83 promisiunile de a nu o \xc3\xaen\xc8\x99ela dup\xc4\x83 ce a plecat \xc3\xaen Cruciad\xc4\x83._NEWLINE_C\xc4\x83z\xc3\xa2nd pe \xc8\x9b\xc4\x83rmurile devastate de furtun\xc4\x83 ale unei insule, Dante observ\xc4\x83 c\xc4\x83 trupurile celor mor\xc8\x9bi sunt spulberate de un v\xc3\xa2nt violent, ce-i \xc3\xaempiedic\xc4\x83 s\xc4\x83-\xc8\x99i g\xc4\x83seasc\xc4\x83 lini\xc8\x99tea. Virgil \xc3\xaei explic\xc4\x83 faptul c\xc4\x83 insula este al doilea cerc al iadului, unde se afl\xc4\x83 Desfr\xc3\xa2na\xc8\x9bii, iar cei din v\xc3\xa2nt sunt prin\xc8\x99i \xc3\xaentr-o furtun\xc4\x83 a pasiunii nesf\xc3\xa2r\xc8\x99ite \xc8\x99i f\xc4\x83r\xc4\x83 de odihn\xc4\x83 din cauza dorin\xc8\x9belor carnale pe care le-au avut c\xc3\xa2nd erau \xc3\xaen via\xc8\x9b\xc4\x83. Dante  se ghideaz\xc4\x83 dup\xc4\x83 strig\xc4\x83tele din \xc3\xaendep\xc4\x83rtare ale Beatricei \xc8\x99i ajunge \xc3\xaentr-o camer\xc4\x83 cu succubi care se transform\xc4\x83 \xc3\xaen demoni hido\xc8\x99i c\xc3\xa2nd le refuz\xc4\x83 avansurile. Pe m\xc4\x83sur\xc4\x83 ce \xc3\xaencearc\xc4\x83 s\xc4\x83-l seduc\xc4\x83, \xc3\xae\xc8\x99i d\xc4\x83 seama c\xc4\x83 \xc8\x99i-a \xc3\xaenc\xc4\x83lcat promisiunea fa\xc8\x9b\xc4\x83 de Beatrice; \xc3\xaen timpul cruciadei, o femeie eretic\xc4\x83 \xc3\xaentemni\xc8\x9bat\xc4\x83 a oferit o "r\xc4\x83scump\xc4\x83rare" pentru a-\xc8\x99i salva so\xc8\x9bul de la a fi omor\xc3\xa2t \xc3\xaen b\xc4\x83taie.  Dup\xc4\x83 ce a fost sub iluzia c\xc4\x83 a fost absolvit de orice p\xc4\x83cat printr-o simpl\xc4\x83 declara\xc8\x9bie sumar\xc4\x83 a unui preot, el a acceptat oferta femeii din temni\xc8\x9b\xc4\x83. Dup\xc4\x83 ce a auzit acest lucru, Beatrice \xc3\xaencepe s\xc4\x83-\xc8\x99i piard\xc4\x83 credin\xc8\x9ba, dar refuz\xc4\x83 oferta lui Lucifer de a se c\xc4\x83s\xc4\x83tori cu el._NEWLINE_Ajung \xc3\xaentr-o grot\xc4\x83 a b\xc4\x83rba\xc8\x9bilor \xc8\x99i a femeilor care au comis \xc3\xaen via\xc8\x9ba p\xc4\x83catul l\xc4\x83comiei \xc8\x99i care acum sufer\xc4\x83 de lipsuri f\xc4\x83r\xc4\x83 sf\xc3\xa2r\xc8\x99it. Mul\xc8\x9bi indivizi \xc3\xaenfometa\xc8\x9bi sunt prin\xc8\x99i \xc8\x99i devora\xc8\x9bi de Cerber \xc8\x99i Virgil \xc3\xaei spune lui Dante c\xc4\x83 singura cale spre cercul urm\xc4\x83tor este prin fiar\xc4\x83. Dante se las\xc4\x83 m\xc3\xa2ncat \xc8\x99i ajunge \xc3\xaen stomacul c\xc3\xa2inelui monstruos din iad. Aici \xc3\xael \xc3\xaent\xc3\xa2lne\xc8\x99te pe Ciacco, un b\xc4\x83rbat din satul s\xc4\x83u \xc8\x99i dup\xc4\x83 confesiunea acestuia, \xc3\xael elibereaz\xc4\x83 dup\xc4\x83 ce-l binecuv\xc3\xa2nteaz\xc4\x83 cu crucea primit\xc4\x83 de la Beatrice. Spiritul lui Ciacco plute\xc8\x99te spre cer, \xc3\xaen timp ce apare umbra lui Lucifer, sup\xc4\x83rat c\xc4\x83 a eliberat suflete \xc8\x99i \xc3\xaencepe s\xc4\x83-l chinuiasc\xc4\x83 pe Dante. Pentru a sc\xc4\x83pa din burta lui Cerber, Dante atac\xc4\x83 \xc8\x99i distruge fiara, provoc\xc3\xa2nd demonul s\xc4\x83-l scuipe \xc3\xaentr-un r\xc3\xa2u de s\xc3\xa2nge care se scurge \xc3\xaen cercul urm\xc4\x83tor._NEWLINE_\xc3\x8en cercul urm\xc4\x83tor, Dante \xc8\x99i Virgil \xc3\xaent\xc3\xa2lnesc b\xc4\x83rba\xc8\x9bi \xc8\x99i femei care \xc8\x99i-au risipit via\xc8\x9ba \xc3\xaen c\xc4\x83utarea unor bog\xc4\x83\xc8\x9bii. Sufletele condamnate sunt torturate prin strivirea \xc3\xaen prese de bani, fierte \xc3\xaen aur \xc8\x99i \xc3\xaengropate \xc3\xaen mormane enorme de monede din aur grele. \xc3\x8en acest cerc, Dante se confrunt\xc4\x83 cu tat\xc4\x83l s\xc4\x83u, c\xc4\x83ruia i s-a promis o mie de ani f\xc4\x83r\xc4\x83 tortur\xc4\x83 \xc8\x99i aur f\xc4\x83r\xc4\x83 m\xc4\x83sur\xc4\x83 dac\xc4\x83 l-ar ucide pe fiul s\xc4\x83u. \xc3\x8encepe o lupt\xc4\x83 cu \xc3\xaenver\xc8\x99unare, Dante c\xc3\xa2\xc8\x99tig\xc4\x83._NEWLINE_Cel de-al cincilea cerc al iadului este m\xc3\xa2nia. Virgil \xc8\x99i Dante pot sim\xc8\x9bi foarte mult furie \xc3\xaen aer. Ei se \xc3\xaendreapt\xc4\x83 spre r\xc3\xa2ul Styx, unde violen\xc8\x9ba continu\xc4\x83 s\xc4\x83 se manifeste printre spiritele care se lupt\xc4\x83 \xc3\xaen apele pu\xc8\x9bin ad\xc3\xa2nci. Cei doi se urc\xc4\x83 pe Flegias, un demon uria\xc8\x99 care traverseaz\xc4\x83 r\xc3\xa2ul, \xc3\xaen timp ce b\xc4\x83rba\xc8\x9bii \xc8\x99i femeile care \xc3\xael cunosc pe Dante \xc3\xael batjocoresc din noroiul fierbinte. Dante \xc3\xael pune pe Flegias s\xc4\x83 atace ora\xc8\x99ul \xc3\xaen care \xc3\xael vede pe Lucifer \xc3\xaen\xc4\x83untru. Acesta tocmai anun\xc8\x9ba sufletelor blestemate inten\xc8\x9bia sa de a se c\xc4\x83s\xc4\x83tori cu Beatrice. Lucifer  \xc3\xael pune la p\xc4\x83m\xc3\xa2nt pe Flegias, iar Dante urm\xc4\x83re\xc8\x99te diavolul._NEWLINE_Cel de-al \xc8\x99aselea cerc al iadului este pentru  eretici, oameni care s-au opus \xc3\xaenv\xc4\x83\xc8\x9b\xc4\x83turii bisericilor lor. \xc3\x8en timp ce c\xc4\x83l\xc4\x83toresc prin s\xc4\x83li pline de b\xc4\x83rba\xc8\x9bi \xc8\x99i femei care  sunt arunca\xc8\x9bi \xc3\xaen foc pentru totdeauna \xc8\x99i tortura\xc8\x9bi  cu diverse unelte, Dante se \xc3\xaent\xc3\xa2lne\xc8\x99te cu Farinata, un alt b\xc4\x83rbat pe care Dante \xc3\xael ur\xc4\x83\xc8\x99te. Acesta \xc3\xaei dezv\xc4\x83luie planul lui Lucifer de a se c\xc4\x83s\xc4\x83tori cu Beatrice \xc8\x99i cum va fi prins Dante pentru totdeauna \xc3\xaen iad. Dante \xc3\xael ucide cu furie pe Farinata, chiar \xc3\xaenainte de a fugi din cercul al \xc8\x99aselea care se pr\xc4\x83bu\xc8\x99e\xc8\x99te periodic din cauza for\xc8\x9bei mor\xc8\x9bii lui Hristos. Virgil \xc3\xaei explic\xc4\x83 c\xc4\x83 acest lucru se \xc3\xaent\xc3\xa2mpl\xc4\x83 pentru o ve\xc8\x99nicie._NEWLINE_Virgil \xc3\xael ajut\xc4\x83 pe Dante s\xc4\x83 \xc3\xaenfrunte cu u\xc8\x99urin\xc8\x9b\xc4\x83 Minotaurul, gardianul celui de-al \xc8\x99aptelea cerc, al violen\xc8\x9bei. Dante \xc8\x99i Virgil intr\xc4\x83 \xc3\xaen cel de-al \xc8\x99aptelea cerc,  fiind ajuta\xc8\x9bi s\xc4\x83 treac\xc4\x83 peste r\xc3\xa2u de centaurul Nessus. \xc3\x8en acest r\xc3\xa2u, ei v\xc4\x83d multe suflete care fierb \xc3\xaentr-un r\xc3\xa2u imens din s\xc3\xa2ngele victimelor lor. Intr\xc3\xa2nd \xc3\xaen p\xc4\x83durea sinuciderii, Dante o g\xc4\x83se\xc8\x99te pe mama lui care cre\xc8\x99te lipit\xc4\x83 \xc3\xaentr-un copac, pedepsit\xc4\x83 pentru totdeauna pentru c\xc4\x83 s-a sinucis \xc8\x99i nu a avut puterea s\xc4\x83 se opun\xc4\x83 so\xc8\x9bului ei sau s\xc4\x83-l p\xc4\x83r\xc4\x83seasc\xc4\x83. Lui Dante i s-a spus c\xc4\x83 a murit de febr\xc4\x83. Cople\xc8\x99it de durere, Dante folose\xc8\x99te crucea pentru a-i elibera sufletul mamei sale spre rai. Apoi se \xc3\xaendreapt\xc4\x83 spre un cimitir din Nisipurile Abominabile, unde tovar\xc4\x83\xc8\x99ii s\xc4\x83i crucia\xc8\x9bi \xc8\x99i unul dintre prietenii s\xc4\x83i apropia\xc8\x9bi \xc8\x99i fratele Beatricei, Francesco, se ridic\xc4\x83 din morm\xc3\xa2nt \xc3\xaembr\xc4\x83ca\xc8\x9bi ca r\xc4\x83zboinici. Acest cimitir este locul unde sufletele sunt condamnate pentru comiterea actelor de violen\xc8\x9b\xc4\x83 \xc3\xaen numele lui Dumnezeu. Dante \xc3\xael \xc3\xaenvinge pe Francesco dup\xc4\x83 ce \xc3\xaei taie capul \xc3\xaen dou\xc4\x83.  Dante reflect\xc4\x83 la faptele sale: uciderea brutal\xc4\x83 \xc3\xaen timpul cruciadei a mai multor eretici, inclusiv a b\xc4\x83rba\xc8\x9bilor, a femeilor \xc8\x99i a copiilor, f\xc4\x83r\xc4\x83 pic de mil\xc4\x83._NEWLINE_Dup\xc4\x83 ce au fost purta\xc8\x9bi de Geryon, Virgil se desparte de Dante, \xc3\xaentruc\xc3\xa2t au ajuns pe t\xc4\x83r\xc3\xa2mul fraudei, al optulea cerc. Virgil \xc3\xaei spune lui Dante c\xc4\x83 trebuie doar s\xc4\x83 traverseze mai multe poduri foarte mari pentru a opri c\xc4\x83s\xc4\x83toria lui Beatrice cu Lucifer, care are loc la cap\xc4\x83tul \xc3\xaendep\xc4\x83rtat al podurilor. Dup\xc4\x83 ce Dante \xc3\xaencepe s\xc4\x83 treac\xc4\x83, \xc3\xaencepe s\xc4\x83 reflecteze asupra p\xc4\x83catelor sale. El \xc3\xae\xc8\x99i d\xc4\x83 seama c\xc4\x83 tat\xc4\x83l s\xc4\x83u, slujitorii familiei \xc8\x99i Beatrice au fost uci\xc8\x99i de so\xc8\x9bul femeii cu care a p\xc4\x83c\xc4\x83tuit fa\xc8\x9b\xc4\x83 de Beatrice \xc8\x99i de aceea  \xc3\xael \xc3\xaenvinov\xc4\x83\xc8\x9besc mor\xc8\x9bii. Beatrice este cuprins\xc4\x83 de durere datorit\xc4\x83 tr\xc4\x83d\xc4\x83rii lui Dante, astfel \xc3\xaenc\xc3\xa2t accept\xc4\x83 nunta cu Lucifer. Ea se transform\xc4\x83 \xc3\xaentr-un demon \xc8\x99i \xc3\xae\xc8\x99i pierde aripile \xc8\x99i dreptul de a ajunge \xc3\xaen cer. Corpul ei este \xc3\xaenghi\xc8\x9bit de fl\xc4\x83c\xc4\x83ri, \xc3\xaen timp ce continu\xc4\x83 s\xc4\x83-l atace pe Dante. Acesta este for\xc8\x9bat de Beatrice s\xc4\x83-\xc8\x99i \xc3\xaendrepte privirea spre cercul al nou\xc4\x83lea, pentru a vedea cel mai mare p\xc4\x83cat. Acest p\xc4\x83cat capital a fost c\xc4\x83 Dante a permis ca fratele ei s\xc4\x83 accepte \xc3\xaen locul lui de bun\xc4\x83 voie vina pentru c\xc4\x83 i-a ucis pe prizonierii eretici. Cople\xc8\x99it de durere, \xc3\xaei arat\xc4\x83 lui Beatrice crucea, cea promis\xc4\x83 c\xc4\x83 i-o va da \xc3\xaenapoi la \xc3\xaentoarcerea din cruciad\xc4\x83. Ea accept\xc4\x83 din nou dragostea lui Dumnezeu, este iertat\xc4\x83 \xc8\x99i revine iar la forma ei angelic\xc4\x83 anterioar\xc4\x83, \xc3\xaen timp ce se s\xc4\x83rut\xc4\x83. Un \xc3\xaenger cu dou\xc4\x83 capete coboar\xc4\x83 din Rai s\xc4\x83 o ia. Beatrice promite c\xc4\x83 vor fi \xc3\xaempreun\xc4\x83 \xc3\xaen cur\xc3\xa2nd, dar pentru a sc\xc4\x83pa de iad, el va trebui s\xc4\x83-l \xc3\xaenfrunte singur pe Lucifer._NEWLINE_Dante coboar\xc4\x83 \xc3\xaen ultimul cerc, unde g\xc4\x83se\xc8\x99te cavernele \xc3\xaenghe\xc8\x9bate ale tr\xc4\x83d\xc4\x83torilor. Dup\xc4\x83 ce r\xc4\x83t\xc4\x83ce\xc8\x99te mult timp \xc3\xaen \xc3\xaentuneric, ajunge \xc3\xaentr-o pe\xc8\x99ter\xc4\x83 foarte mare, plin\xc4\x83 de lan\xc8\x9buri imense \xc3\xaenghe\xc8\x9bate, care \xc3\xaei blocheaz\xc4\x83 calea. Se strecoar\xc4\x83 prin ele, doar pentru a \xc3\xaent\xc3\xa2lni un demon cu trei fe\xc8\x9be care pare s\xc4\x83 fie forma corporal\xc4\x83 a lui Lucifer. Acesta, eliberat din lan\xc8\x9burile sale de Dante, \xc3\xael atac\xc4\x83. Dante ucide fiara \xc8\x99i crede c\xc4\x83 a sc\xc4\x83pat din Iad \xc8\x99i intr\xc4\x83 \xc3\xaen Purgatoriu, unde se afl\xc4\x83 m\xc3\xa2ntuirea sa. Dar Lucifer, eliberat de forma sa \xc3\xaenghe\xc8\x9bat\xc4\x83 anterioar\xc4\x83, \xc3\xae\xc8\x99i dezv\xc4\x83luie adev\xc4\x83rata sa form\xc4\x83 corporal\xc4\x83 \xc8\x99i iese din trupul s\xc4\x83u fals. Apoi \xc3\xael \xc3\xaenvinge cu u\xc8\x99urin\xc8\x9b\xc4\x83 pe Dante, dezv\xc4\x83luind totodat\xc4\x83 c\xc4\x83 mul\xc8\x9bi eroi l-au dezam\xc4\x83git c\xc3\xa2nd au \xc3\xaencercat f\xc4\x83r\xc4\x83 succes s\xc4\x83-l omoare, cum ar fi Ulise, Alexandru cel Mare, Attila \xc8\x99i Lancelot. Dar nici unul dintre ei nu avea sufletul suficient de negru pentru a-i permite lui Lucifer s\xc4\x83 se elibereze din trupul \xc3\xaenghe\xc8\x9bat. El \xc3\xaei dezv\xc4\x83luie c\xc4\x83 Beatrice a fost doar o momeal\xc4\x83 pentru a-l ademeni pe Dante \xc3\xaen iad pentru a-l elibera din \xc3\xaenchisoare. Lucifer promite c\xc4\x83 va intra \xc3\xaen Purgatoriu \xc8\x99i apoi \xc3\xaen Paradis, pentru a-l distruge \xc8\x99i a creea un Iad nou mai mare. Dante \xc3\xae\xc8\x99i d\xc4\x83 seama c\xc4\x83 nu-l poate opri singur pe Lucifer. Prin urmare, Dante se roag\xc4\x83 \xc8\x99i se poc\xc4\x83ie\xc8\x99te \xc3\xaen umilin\xc8\x9b\xc4\x83, cer\xc3\xa2ndu-\xc8\x99i iertare \xc8\x99i sacrific\xc3\xa2ndu-\xc8\x99i propriul suflet pentru a-l \xc3\xaenvinge pe Lucifer \xc8\x99i astfel s\xc4\x83-l \xc3\xaempiedice s\xc4\x83 cucereasc\xc4\x83 Raiul. El cere puterea de a-l prinde pe Lucifer cu el pentru totdeauna \xc3\xaen iad. Lucifer este \xc3\xaengrozit \xc8\x99i \xc3\xaencearc\xc4\x83 s\xc4\x83 opreasc\xc4\x83 pactul lui Dante cu Dumnezeu; totu\xc8\x99i, el este oprit de un fascicul exploziv foarte luminos care eman\xc4\x83 din Dante \xc8\x99i-l \xc3\xaenghea\xc8\x9b\xc4\x83 pe Lucifer._NEWLINE_Liber s\xc4\x83 mearg\xc4\x83 mai departe, Dante se scufund\xc4\x83 \xc3\xaen cr\xc4\x83p\xc4\x83tura care duce prin p\xc4\x83m\xc3\xa2nt spre Purgatoriu pentru a fi cu Beatrice, "nici viu \xc3\xaen \xc3\xaentregime, nici mort pe deplin". Mai t\xc3\xa2rziu, \xc3\xaen acea noapte, semnele p\xc4\x83catului desenate pe pieptul s\xc4\x83u se desprind \xc8\x99i apoi se transform\xc4\x83 \xc3\xaentr-o \xc8\x99op\xc3\xa2rl\xc4\x83 \xc8\x99i apoi \xc3\xaentr-un \xc8\x99arpe, presupus a fi Lucifer care a\xc8\x99teapt\xc4\x83 s\xc4\x83 se r\xc4\x83zbune, care se pierde \xc3\xaen dep\xc4\x83rtare.\n_START_SECTION_\nProduc\xc8\x9bie\n_START_PARAGRAPH_\nAnima\xc8\x9biile au fost realizate de studiourile: Film Roman, Production I.G, Dong Woo Animation, Manglobe, JM Animation, MOI Animation, Digital eMation, BigStar \xc8\x99i EA Pictures. Film Roman a mai realizat anima\xc8\x9bia filmului Moarte \xc3\xaen spa\xc8\x9biu: Creatorul, un alt film bazat pe jocuri video distribuite de Electronic Arts.\n_START_SECTION_\nLansare \xc8\x99i primire\n_START_PARAGRAPH_\nA avut premiera la 9 februarie 2010 \xc8\x99i a fost distribuit direct-pe-DVD de Starz.'